# Roba

La roba és qualsevol de les peces de drap o tela que serveixen per a vestir persones, mobles i llars.

## Dites populars

* A cada u és permès defensar la seva roba.
          Vol dir que sempre és lícit obrar en defensa pròpia.
* A la millor roba es fan les taques.
          Indica que sovint les persones de més posició o jerarquia tenen més defectes que les de posició més modesta.
* A qui amb roba d'altri es vesteix, enmig del carrer el despullen.
          Significa que els béns mal adquirits solen perdre's algun dia vergonyosament.
* Com manco roba, més sà.
          Significa que no convé anar vestit amb massa roba (Val.).
* La roba fa l'home.
          Vol dir que la presentació exterior de persones i coses influeix damunt el concepte que se'n forma.
* Déu dóna el fred segons la roba.
          Significa que la providència no permet que les dificultats siguin superiors als mitjans de què es disposa per a vèncer-les.
* Honra la roba a la caixa, i ella t'honrarà a la plaça.
          Indica que si som endreçats en el maneig de la roba, ella ens farà quedar bé en portar-la, perquè no tornarà vella.
* La roba vella guarda la nova.
          Vol dir que portant roba vella els dies feiners, es preserva la nova per als dies solemnes.
* La roba vella no dura.
          Vol dir que les coses velles donen poc profit.
* Qui a l'hivern té prou roba, a l'estiu en té de sobra.
          Indica que si en les situacions difícils hi ha suficiència de mitjans, en les fàcils n'hi ha superabundància.
* Qui en roba gasta massa, té el cap de carabassa.
* Qui té prou roba, prest se vesteix.
    (var.) Qui té roba, prest té pedaços.
          Significa que el qui posseeix riquesa o mitjans abundants, aconsegueix fàcilment el que vol.
* Sa roba fa es preu.
          Significa que la qualitat d'una cosa determina el seu valor (Mall.).
* Si la roba és bona, els pedaços també ho són.
          vol dir que amb bons materials es fan bons treballs.

## Frases fetes i locucions

* Amb la roba que porta.
    (var.) Amb la roba de l'esquena.
          Sense cap element de previsió o de recanvi; sense res més que el vestit que es duu posat.
* Anar a roba en un lloc.
          Saquejar-lo.
* Arreplegar (o palpar) la roba.
          Moviment que fan certs malalts greus, d'agafar els llençols o cobrellit i estirar-lo o palpar-lo insistentment; hi ha la creença que aquest gest és senyal de mort molt pròxima.
* Com si tinguera la roba en lo Grau.
          Sense pensar en les conseqüències, com si no interessàs el bon o mal resultat (Val.).
* Esser roba de genovesos.
          Estar una cosa a disposició de tothom, com si no tingués amo (Val.).
* Fer-se roba.
          Enriquir-se (Santanyí).
* Ha estat roba de genovesos.(Empordà.)
          Es diu d'una cosa que s'ha portat a vendre i s'ha venut totalment i en poc temps.
* Haver-hi roba estesa.
          Haver-hi present algú davant el qual no convé parlar d'alguna cosa.
* Nedar i guardar la roba.
          Fer una cosa difícil o perillosa sense deixar de prevenir i evitar de caure en el perill.
* No esser roba de cossari.(Mall.)
          No esser cosa de poca valor, esser una cosa digna de bon tracte
* No tocar la roba damunt.
          Estar aquest en gran angoixa o temor.
* No tocar un fil (o un pèl) de roba.
          No ferir a algú ni maltractar-lo gens.
* Tanta roba i tan poc sabó!
          Exclamació que se sol fer quan es parla de coses difícils o molestes.
* Tenir la roba a l'estenedor.
          Estar en el mateix cas de perill, de defectes, etc., que els altres.
* Tindre la roba en lo Grau.(Val.)
          Estar a punt d'anar-se'n, d'emigrar.
* Tractar com a roba de cossari.(Men.)
          Tractar algú o alguna cosa malament, sense mirament, com si fos cosa menyspreable.

## Referències

* 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 Alcover, Antoni M.; Moll, Francesc de B. «roba». A: Diccionari català-valencià-balear. Barcelona: IEC, 2002.
* ↑ «roba». Diccionari de la llengua catalana de l'IEC. Barcelona : Institut d'Estudis Catalans.
* ↑ «roba». Gran Diccionari de la Llengua Catalana. Barcelona: Grup Enciclopèdia Catalana.